Eksperimental havo kemalarini hisobga olish tartibi toʻgʻrisidagi nizomni tasdiqlash toʻgʻrisida
(resolution, 2024-11-15)

Oʻzbekiston Respublikasining Havo kodeksiga muvofiq Vazirlar Mahkamasi qaror qiladi: 1. Oʻzbekiston Respublikasi Havo kodeksining 39-moddasiga asosan eksperimental havo kemalarini hisobga olish tartibi Oʻzbekiston Respublikasi Vazirlar Mahkamasi tomonidan belgilanishi maʼlumot uchun qabul qilinsin. 2. Quyidagilarni nazarda tutuvchi Eksperimental havo kemalarini hisobga olish tartibi toʻgʻrisidagi nizom ilovaga muvofiq tasdiqlansin: eksperimental havo kemalarini hisobga olish uchun zarur boʻladigan hujjatlarni qoʻrib chiqish va qaror qabul qilish tartibi; eksperimental havo kemalarini hisobga olish va hisobdan chiqarish tartibi. 3. Transport vazirligi manfaatdor vazirlik va idoralar bilan birgalikda bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda transport vaziri I.R. Maxkamov zimmasiga yuklansin. 1. Mazkur Nizom Oʻzbekiston Respublikasi Havo kodeksiga muvofiq Oʻzbekiston Respublikasi Transport vazirligi huzuridagi Fuqaro aviatsiyasi agentligi (keyingi oʻrinlarda — “Oʻzaviatsiya” agentligi) tomonidan eksperimental havo kemalarini hisobga olish tartibini belgilaydi. 2. Mazkur Nizomda quyidagi asosiy tushunchalardan foydalaniladi: ariza beruvchi — eksperimental havo kemasini hisobga olish yoki hisobdan chiqarish toʻgʻrisidagi ariza bilan “Oʻzaviatsiya” agentligiga murojaat qiluvchi yuridik shaxs; eksperimental havo kemasi — aviatsiya texnikasining yangi turlarini yaratish yoki modernizatsiya qilishda tajriba-konstruktorlik, eksperimental va ilmiy-tadqiqot ishlarini hamda sinovlarni amalga oshirish uchun moʻljallangan havo kemasi; eksperimental havo kemalarini hisobga olish jurnali — havo kemasining turi, zavodda berilgan raqami, havo kemasini ishlab chiqaruvchi, havo kemasini hisobga olish asoslari toʻgʻrisidagi hamda boshqa maʼlumotlarni oʻz ichiga olgan jurnal; eksperimental havo kemasi hisobga olinganligi toʻgʻrisida guvohnoma — havo kemasi eksperimental havo kemalarini hisobga olish jurnaliga kiritilganligini tasdiqlovchi hujjat; havo kemasi turining sertifikati — havo kemasi turining konstruksiyasini belgilaydigan, shuningdek, uchishga yaroqlilik talablariga muvofiqligini tasdiqlaydigan hujjat. 3. Hisobga olingan eksperimental havo kemasiga belgilangan tartibda Oʻzbekiston Respublikasining havo hududida parvozlarni amalga oshirish imkoni beriladi. 4. Eksperimental havo kemasi texnik jihatdan tartibga solish va parvozlar xavfsizligini taʼminlash boʻyicha fuqaro aviatsiyasi talablariga javob berishi kerak. 5. Oʻzbekiston Respublikasi eksperimental havo kemalari mazkur Nizomga 1-ilovaga muvofiq sxema asosida hisobga olinadi. 6. Eksperimental havo kemalari quyidagi turlarga boʻlinadi: yangi yaratilgan yoki oʻzgartirilgan havo kemalarining namunalari; aviatsiya texnikasining tarkibiy qismlarini parvozda tadqiq etish yoki sinovdan oʻtkazish uchun uchar laboratoriyalar. 7. Eksperimental havo kemasini hisobga olish uchun ariza beruvchi “Oʻzaviatsiya” agentligiga bevosita yoki uning elektron pochta manziliga quyidagi hujjatlarni taqdim etadi: ushbu Nizomga 2-ilovaga muvofiq shakldagi ariza; havo kemasi turining sertifikati yoki havo kemasining foydalanishga yaroqliligi toʻgʻrisida hujjat; ariza beruvchining havo kemasida parvoz qilish sinovlarini oʻtkazish dasturi. 8. Eksperimental havo kemasini hisobga olish uchun taqdim etilgan hujjatlarning haqqoniyligi uchun ariza beruvchi javobgar hisoblanadi. 9. Eksperimental havo kemasini hisobga olish uchun zarur boʻlgan hujjatlar ariza beruvchi tomonidan bevosita “Oʻzaviatsiya” agentligiga taqdim etiladi. 10. “Oʻzaviatsiya” agentligi tomonidan hujjatlarni qoʻrib chiqish va eksperimental havo kemasini hisobga olish boʻyicha barcha zarur tartib-taomillarni amalga oshirish uchun yigʻim undirilmaydi. 11. Ariza va taqdim etilgan hujjatlar “Oʻzaviatsiya” agentligi tomonidan oʻn besh ish kuni ichida koʻrib chiqiladi. 12. Ariza beruvchi tomonidan hujjatlar toʻliq taqdim etilmaganda, arizadagi maʼlumotlar notoʻgʻri koʻrsatilganda yoki toʻliq koʻrsatilmaganda, “Oʻzaviatsiya” agentligi tomonidan uch ish kuni ichida ariza beruvchiga kamchiliklarni bartaraf qilish va yetishmayotgan hujjatlarni taqdim etish uchun besh ish kunidan kam boʻlmagan muddat beriladi. Kamchiliklarni bartaraf etish zarurligi toʻgʻrisidagi xabarnoma “Oʻzaviatsiya” agentligi tomonidan ariza beruvchining elektron pochta manziliga yuboriladi. Kamchiliklarni bartaraf etish toʻgʻrisidagi xabarnoma yuborilgan taqdirda, arizani koʻrib chiqish muddati toʻxtatib turiladi. 13. Eksperimental havo kemasini hisobga olish yoki hisobga olishni rad etish toʻgʻrisidagi qarorni qabul qilish uchun “Oʻzaviatsiya” agentligining vakolatli xodimi hujjatlarni oʻrganib chiqib, havo kemasini texnik koʻrikdan oʻtkazadi va natijalariga koʻra asoslantirilgan xulosa tayyorlaydi. 14. Xulosa natijalariga koʻra eksperimental havo kemasi toʻgʻrisidagi maʼlumotlar eksperimental havo kemalarini hisobga olish jurnaliga (keyingi oʻrinlarda — hisobga olish jurnali) kiritiladi va ushbu Nizomga 3-ilovaga muvofiq shaklda eksperimental havo kemasi hisobga olinganligi toʻgʻrisida guvohnoma (keyingi oʻrinlarda — guvohnoma) rasmiylashtirilib, ariza beruvchiga beriladi yoki eksperimental havo kemasini hisobga olish rad etiladi. 15. Guvohnoma “Oʻzaviatsiya” agentligi direktori yoki belgilangan tartibda “Oʻzaviatsiya” agentligi direktorining buyrugʻi bilan vakolat berilgan mansabdor shaxs tomonidan imzolanadi va arizada koʻrsatilgan muddatga beriladi. 16. Ariza beruvchiga quyidagi hollarda eksperimental havo kemasini hisobga olish rad etilishi mumkin: aniqlangan xato va kamchiliklar ariza beruvchi tomonidan mazkur Nizomning 12-bandida koʻrsatilgan muddat ichida bartaraf etilmaganda; hujjatlarni koʻrib chiqish va havo kemasini texnik koʻrikdan oʻtkazish natijalariga koʻra asoslantirilgan salbiy xulosa mavjud boʻlganda. Eksperimental havo kemasini hisobga olishni boshqa asoslarga koʻra, shu jumladan, maqsadga muvofiq emas degan sabablar bilan rad etishga yoʻl qoʻyilmaydi. 17. Eksperimental havo kemasini hisobga olishni rad etish toʻgʻrisidagi qaror qabul qilingan hollarda, ariza beruvchiga qaror qabul qilingan kundan boshlab bir ish kuni ichida elektron pochta manziliga rad etish sabablari koʻrsatilgan xabarnoma yuboriladi. 18. Ariza beruvchi rad etish sabablarini bartaraf qilgandan soʻng “Oʻzaviatsiya” agentligiga mazkur Nizom talablariga muvofiq takroran ariza taqdim etish huquqiga ega. 19. Eksperimental havo kemalari “Oʻzaviatsiya” agentligi tomonidan mazkur Nizomga 4-ilovaga muvofiq shakldagi hisobga olish jurnalida hisobga olinadi. 20. Har bir eksperimental havo kemasi hisobga olish jurnaliga muvofiq ketma-ketlik boʻyicha roʻyxat raqamiga ega boʻladi. 21. Ushbu Nizomga muvofiq “Oʻzaviatsiya” agentligiga taqdim etilgan hujjatlar eksperimental havo kemasini ekspluatatsiya qilish davri tugagunga qadar saqlanishi lozim. 22. Eksperimental havo kemasi kuyidagi hollarda hisobdan chiqariladi: eksperimental havo kemasi hisobga olinganligi toʻgʻrisidagi guvohnomaning amal qilish muddati tugaganda; ariza beruvchi mazkur Nizomga 2-ilovaga muvofiq shaklda eksperimental havo kemasini hisobdan chiqarish toʻgʻrisida ariza bilan murojaat etganda. 23. Ariza beruvchining murojaati boʻyicha eksperimental havo kemasini hisobdan chiqarish toʻgʻrisidagi ariza “Oʻzaviatsiya” agentligi tomonidan uch ish kuni ichida koʻrib chiqiladi. 24. “Oʻzaviatsiya” agentligining masʼul xodimi eksperimental havo kemasini hisobdan chiqarish toʻgʻrisidagi maʼlumotlarni hisobga olish jurnaliga kiritadi va ariza beruvchining elektron pochta manziliga eksperimental havo kemasi hisobdan chiqarilganligi toʻgʻrisida xabarnoma yuboradi. 25. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 26. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.